Fliekresensie: Moord g’n ernstige saak in dié Adam, Jen-komedieMURDER MYSTERY 2 ⭐⭐⭐⭐⭐⭐/10 Met Adam Sandler en Jennifer Aniston Regisseur: Jeremy Garelick (Netflix) Jy kan maar net in jou mou lag vir Murder Mystery 2. Liefhebbers van sogenaamde whodunnits of “wie het die moord gepleeg?”, sal van die begin af dadelik die skuldige identifiseer, want niemand is ernstig oor die sogenaamde moord nie. Agatha Christie draai in haar graf om! Adam Sandler en Jennifer Aniston is die privaatspeurders wat die moord op ŉ bruidegom op ŉ eksotiese eiland moet oplos. Wie het die olifant gelei waarop hy gesit het? Wat het daar gebeur? Dit is alles eintlik belaglik, want daar is elke 15 sekondes ŉ kwinkslag soos in Friends. So baie gevegte, soveel mense wat omkap, soveel luidrugtige grappe. Dis eintlik die vla oor jou brokkoli, bedoelende dat dit ŉ vermoeide lewe vol slaggate en beurtkrag vir 90 minute mag kielie. Mens lag omdat alles so oordrewe is en die vonk tussen Sandler en Aniston is heerlik! Sy is natuurlik ŉ bobaas-komediant. Jennifer Aniston en Adam Sandler in ‘Murder Mystery 2’. (Foto: IMDb) Gil, giggel, knak ŉ koue een oop en WhatsApp jou buddy-broers tussenin met: “Koel komedie, bru. Kyk bietjie voor die rugby!” Want dis daardie soort fliek. Liggewig, sag op die oog, springmielies vir die brein en ŉ hartlike lagbui hier en daar. Gaan kyk as jy wil saampraat, want almal kyk tans na Murder Mystery 2 op Netflix, wat 6/10 kry vir sy skone baldadige vermetelheid.